CELEX: 32017D0289
Language: et
Date: 2017-02-17 00:00:00
Title: Nõukogu otsus (ÜVJP) 2017/289, 17. veebruar 2017, millega muudetakse otsust (ÜVJP) 2015/2005, millega pikendatakse Afganistani nimetatud Euroopa Liidu eriesindaja volitusi

18.2.2017   
            
            
               ET
            
            
               Euroopa Liidu Teataja
            
            
               L 42/13
            
         NÕUKOGU OTSUS (ÜVJP) 2017/289,
   17. veebruar 2017,
   millega muudetakse otsust (ÜVJP) 2015/2005, millega pikendatakse Afganistani nimetatud Euroopa Liidu eriesindaja volitusi
   EUROOPA LIIDU NÕUKOGU,
   võttes arvesse Euroopa Liidu lepingut, eriti selle artiklit 33 ja artikli 31 lõiget 2,
   võttes arvesse liidu välisasjade ja julgeolekupoliitika kõrge esindaja ettepanekut
   ning arvestades järgmist:
   
               (1)
            
            
               Nõukogu võttis 22. juulil 2013 vastu otsuse 2013/393/ÜVJP, (1) millega nimetatakse Franz-Michael SKJOLD MELLBIN Euroopa Liidu eriesindajaks („ELi eriesindaja“) Afganistanis.
            
         
               (2)
            
            
               Nõukogu võttis 10. novembril 2015 vastu otsuse (ÜVJP) 2015/2005, (2) millega pikendatakse ELi eriesindaja volitusi kuni 28. veebruarini 2017.
            
         
               (3)
            
            
               Nõukogu kinnitas 12. mail 2016, et liit jätkab Afganistani tsiviilpolitsei toetamist ka pärast missiooni EUPOL lõppemist 2016. aastal. Nõukogu rõhutas eelkõige, et Afganistanis inimõiguste ning eelkõige naiste ja laste õiguste austamise, kaitsmise ja edendamise alal saavutatud edusammud tuleb konsolideerida, neid tuleb veelgi parandada ja need tuleb integreerida kõikidesse valitsuse tegevustesse. Nimetatud toetust tuleks anda eelkõige Afganistani nimetatud ELi eriesindaja volituste tugevdamise kaudu.
            
         
               (4)
            
            
               ELi eriesindaja volitusi tuleks pikendada veel kuue kuu võrra.
            
         
               (5)
            
            
               ELi eriesindaja täidab oma volitusi olukorras, mis võib halveneda ja takistada aluslepingu artiklis 21 sätestatud liidu välistegevuse eesmärkide saavutamist,
            
         ON VASTU VÕTNUD KÄESOLEVA OTSUSE:
   Artikkel 1
   Otsust (ÜVJP) 2015/2005 muudetakse järgmiselt.
   
               1)
            
            
               Artikkel 1 asendatakse järgmisega:
               „Artikkel 1
               Euroopa Liidu eriesindaja
               Franz-Michael SKJOLD MELLBINi volitusi ELi eriesindajana Afganistanis pikendatakse kuni 31. augustini 2017. Nõukogu võib poliitika- ja julgeolekukomitee hinnangule tuginedes ning liidu välisasjade ja julgeolekupoliitika kõrge esindaja („kõrge esindaja“) ettepaneku põhjal otsustada, et ELi eriesindaja volituste kehtivus lõpetatakse varem.“
            
         
               2)
            
            
               Artikkel 2 asendatakse järgmisega:
               „Artikkel 2
               Poliitilised eesmärgid
               ELi eriesindaja esindab liitu ja edendab liidu poliitilisi eesmärke Afganistanis, tehes tihedat koostööd liikmesriikide esindajatega Afganistanis. Konkreetsemalt on ELi eriesindaja ülesanded järgmised:
               
                           a)
                        
                        
                           anda oma panus ELi-Afganistani ühisdeklaratsiooni ja ELi Afganistani strateegia (2014–2016) rakendamisse ning uue ELi Afganistani strateegia (2017–2020) väljatöötamisse, samuti vajaduse korral ELi-Afganistani partnerlus- ja arengualase koostöölepingu rakendamisse ning Afganistani ja ELi ühistesse edasistesse sammudesse seoses migratsiooniküsimustega;
                        
                     
                           b)
                        
                        
                           toetada liidu ja Afganistani vahelist poliitilist dialoogi;
                        
                     
                           c)
                        
                        
                           toetada Ühinenud Rahvaste Organisatsiooni (ÜRO) poolt Afganistanis täidetavat keskset rolli, pöörates erilist tähelepanu sellele, et rahvusvaheline abi oleks paremini kooskõlastatud, edendades seega Bonni, Chicago, Tokyo, Londoni ja Brüsseli konverentside kommünikeede ning asjaomaste ÜRO resolutsioonide rakendamist;
                        
                     
                           d)
                        
                        
                           toetada Afganistani reformiprotsessi usaldusväärse ja tõhusa politseiteenistuse suunas, mis toimib vastavalt rahvusvahelistele standarditele ja õigusriigi põhimõtetele ning austab täielikult inimõigusi.“
                        
                     
         
               3)
            
            
               Artikkel 3 asendatakse järgmisega:
               „Artikkel 3
               Volitused
               Oma volituste täitmiseks teeb ELi eriesindaja tihedas koostöös liikmesriikide esindajatega Afganistanis järgmist:
               
                           a)
                        
                        
                           edendab liidu seisukohti Afganistani poliitilise protsessi ja arengu suhtes;
                        
                     
                           b)
                        
                        
                           hoiab tihedat kontakti asjaomaste Afganistani institutsioonide, eelkõige valitsuse, parlamendi ja kohalike omavalitsustega, ning toetab nende arendamist. Kontakti tuleks hoida ka teiste Afganistani poliitiliste rühmituste ja muude asjaomaste pooltega Afganistanis, eelkõige kodanikuühiskonna osalejatega;
                        
                     
                           c)
                        
                        
                           hoiab tihedat kontakti asjaomaste rahvusvaheliste ja piirkondlike sidusrühmadega Afganistanis, eelkõige ÜRO peasekretäri eriesindaja, Põhja-Atlandi Lepingu Organisatsiooni (NATO) kõrgema tsiviilesindaja ning teiste peamiste partnerite ja organisatsioonidega;
                        
                     
                           d)
                        
                        
                           annab teavet ELi-Afganistani ühisdeklaratsioonis, ELi Afganistani strateegias (2014–2016), ELi-Afganistani partnerlus- ja arengualases koostöölepingus ning Bonni, Chicago, Tokyo, Londoni ja Brüsseli konverentside kommünikeedes kokku lepitud eesmärkide saavutamisel tehtavate edusammude kohta, eelkõige järgmistes valdkondades:
                           
                                       i)
                                    
                                    
                                       tsiviilvõimekuse arendamine, eelkõige piirkondlikul tasandil;
                                    
                                 
                                       ii)
                                    
                                    
                                       hea valitsemistava, korruptsioonivastane võitlus ning õigusriigi toimimiseks vajalike institutsioonide, eelkõige sõltumatu kohtusüsteemi loomine;
                                    
                                 
                                       iii)
                                    
                                    
                                       valimissüsteemi ja põhiseaduse reformid;
                                    
                                 
                                       iv)
                                    
                                    
                                       julgeolekusektori reformid, sealhulgas kohtuasutuste ja õigusriigi, riigi sõjaväe ja politseiteenistuse tugevdamine, ning eelkõige tsiviilpolitseiteenistuse väljaarendamine;
                                    
                                 
                                       v)
                                    
                                    
                                       majanduskasvu edendamine, eelkõige põllumajanduse ja maapiirkondade arendamise kaudu;
                                    
                                 
                                       vi)
                                    
                                    
                                       Afganistani rahvusvaheliste inimõigusalaste kohustuste täitmine, sealhulgas vähemuste hulka kuuluvate inimeste ning laste ja naiste õiguste austamine;
                                    
                                 
                                       vii)
                                    
                                    
                                       demokraatlike ja õigusriigi põhimõtete austamine;
                                    
                                 
                                       viii)
                                    
                                    
                                       naiste avalikus halduses ja kodanikuühiskonnas ning ÜRO Julgeolekunõukogu resolutsiooni 1325(2000) kohaselt rahuprotsessides osalemise edendamine;
                                    
                                 
                                       ix)
                                    
                                    
                                       Afganistani rahvusvaheliste kohustuste, sealhulgas terrorismi, ebaseadusliku uimastikaubanduse ja inimkaubanduse ning relvade, massihävitusrelvade ja seotud materjalide leviku vastasele võitlusele pühendatud rahvusvahelise koostöö austamine;
                                    
                                 
                                       x)
                                    
                                    
                                       humanitaarabi andmise hõlbustamine ning pagulaste ja riigisiseste põgenike nõuetekohane tagasisaatmine ning
                                    
                                 
                                       xi)
                                    
                                    
                                       liidu kohaloleku ja tegevuste tulemuslikkuse suurendamine Afganistanis ning oma panuse andmine järgmisesse:
                                       
                                                   —
                                                
                                                
                                                   nõukogu taotlusel ELi Afganistani strateegia (2014–2016) rakendamise aruande koostamine;
                                                
                                             
                                                   —
                                                
                                                
                                                   uue ELi Afganistani strateegia (2017–2020) koostamine;
                                                
                                             
                                                   —
                                                
                                                
                                                   Afganistani ja ELi ühiste edasiste migratsioonialaste sammude elluviimine;
                                                
                                             
                                 
                     
                           e)
                        
                        
                           toetab Afganistani politseiteenistuse väljaarendamist järgmiselt:
                           
                                       i)
                                    
                                    
                                       jälgib Afganistani asutuste tegevust ja nõustab neid strateegilisel tasandil, selleks et pikaajalises perspektiivis parandada juhtimist ja otsuste tegemise võimet Afganistani riikliku politsei (ANP) sees ning edendada selle tsiviilpolitsei jõuks arendamist;
                                    
                                 
                                       ii)
                                    
                                    
                                       jälgib siseministeeriumi tegevust ja nõustab siseministeeriumi reformide ja ANP professionaalsemaks muutmise teatud aspektides, näiteks ühiskondliku korravalve, teabepõhise politseitegevuse ja kriminaaluurimisega seotud meetmete rakendamise küsimustes;
                                    
                                 
                                       iii)
                                    
                                    
                                       jälgib justiitsministeeriumi korruptsioonivastase võitluse keskuse tegevust ja nõustab seda eesmärgiga suurendada suutlikkust ja võimeid võitluses kõrgemate avaliku sektori ametnikega seotud korruptsiooni vastu;
                                    
                                 
                     
                           f)
                        
                        
                           osaleb aktiivselt kohalikel kooskõlastusfoorumitel, nagu ühine koordineerimis- ja järelevalveorgan, ja teavitab mitteosalevaid liikmesriike täielikult nendel tasanditel tehtud otsustest;
                        
                     
                           g)
                        
                        
                           osaleb rahvusvahelistel konverentsidel ja annab nendel võetavate liidu seisukohtade osas nõu seoses Afganistaniga, tehes tihedat koostööd Afganistani asutuste ja peamiste rahvusvaheliste partneritega;
                        
                     
                           h)
                        
                        
                           tegutseb aktiivselt eesmärgiga edendada piirkondlikku koostööd asjaomaste algatuste kaudu, sealhulgas protsessi „Aasia süda“ (Istanbuli protsess) ja Afganistani käsitleva piirkondliku majanduskonverentsi (RECCA) kaudu;
                        
                     
                           i)
                        
                        
                           aitab kaasa inimõigusi käsitleva liidu poliitika ja inimõigusi käsitlevate ELi suuniste rakendamisele, suunates seejuures erilist tähelepanu konfliktidest mõjutatud piirkondades asuvatele naistele ja lastele ning jälgides ja käsitledes sellesuunalist arengut;
                        
                     
                           j)
                        
                        
                           toetab vajaduse korral Afganistani juhtimisel toimuvaid kaasavaid rahuprotsesse, mille sihiks on poliitilised lahendused ja püsiv leppimine kooskõlas Afganistani käsitleva Brüsseli konverentsi („Partnerlus heaolu ja rahu nimel“) osalejate kommünikee punktiga 25.“
                        
                     
         
               4)
            
            
               Artikli 5 lõikesse 1 lisatakse järgmine lõik:
               „ELi eriesindaja volituste täitmisega seotud kulude katmiseks ajavahemikul 1. märtsist 2017 kuni 31. augustini 2017 ette nähtud lähtesumma on 5 700 000 eurot.“
            
         
               5)
            
            
               Artikkel 14 asendatakse järgmisega:
               „Artikkel 14
               Läbivaatamine
               Käesoleva otsuse rakendamine ja selle kooskõla muude liidu meetmetega kõnealuses piirkonnas vaadatakse korrapäraselt läbi. ELi eriesindaja esitab oma volituste lõppedes nõukogule, kõrgele esindajale ja komisjonile täieliku aruande volituste täitmise kohta.“
            
         Artikkel 2
   Jõustumine
   Käesolev otsus jõustub selle vastuvõtmise päeval.
   
      Brüssel, 17. veebruar 2017
      
         
            Nõukogu nimel
         
         
            eesistuja
         
         E. BARTOLO
      
   
   
      (1)  Nõukogu 22. juuli 2013. aasta otsus 2013/393/ÜVJP, millega muudetakse otsust 2013/382/ÜVJP, millega pikendatakse Afganistani nimetatud Euroopa Liidu eriesindaja volitusi (ELT L 198, 23.7.2013, lk 47).
   
      (2)  Nõukogu 10. novembri 2015. aasta otsus (ÜVJP) 2015/2005, millega pikendatakse Afganistani nimetatud Euroopa Liidu eriesindaja volitusi (ELT L 294, 11.11.2015, lk 53).